10 Kgoši Dafida o kile a ngwala gore: “Magodimo a bolela ka letago la Modimo; gomme mediro ya diatla tša gagwe e tsebatšwa ke sebakabaka.” O okeditše ka gore: “Molao wa Jehofa o phethagetše, o tsošološa moya. Kgopotšo ya Jehofa e a botega, e dira gore yo a se nago temogo a be bohlale.” Ge Dafida a dutše a naganišiša ka melao e holago ya Jehofa le tlholo ya gagwe e botse, o ile a batamela kgauswi kudu le Jehofa gomme a nyaka go mmontšha gore o a mo rata. Dafida o itše: “Anke dipolelo tša molomo wa ka le tšeo pelo ya ka e di naganišišago e be tše di kgahlišago pele ga gago, wena Jehofa Leswika la ka le Molopolodi wa ka.”—Psalme 19:1, 7, 14. Diipone tšeo di epolotšwego maropeng kua Isiraele le kgauswi le gona gantši di be di hwetšwa di na le mabenyabje le dilo tše dingwe tša basadi tša go ikgabiša. Ka tlwaelo, diipone tšeo e be e le tša nkgokolo, di na le mokgoko wo o kgabišitšwego wa kota, tšhipi goba lenaka la tlou, woo gantši o bego o na le sebopego sa leemo la mosadi. Gantši lehlakore leo le sa phadimišwago la seipone le be le sa kgabišwe.